Dodelike longinfeksie nou onder beheer, sê hospitaal | Netwerk24
Dodelike longinfeksie nou onder beheer, sê hospitaal
Deur Reneilwe Dhludhlu 11 September 2018 07:34
Die uitbreking van Klebsiella-infeksie by die Thelle Mogoerane-streekshospitaal is skynbaar onder beheer.
Terwyl die dodetal van pasgebore babas tot vyf gestyg het, ná die uitbreking van ’n weerstandige bakteriële infeksie in ’n Oos-Randse hospitaal, sê die hospitaal die uitbreking is onder beheer.
Klebsiella-longontsteking is verlede maand in die Thelle Mogoerane-streekhospitaal in Vosloorus, Gauteng, se neonatale eenheid geïdentifiseer.
Jack Bloom, DA-woordvoerder oor gesondheid in Gauteng, sê hy het met ’n besoek aan die hospitaal verlede week gehoor dat altesaam vyf babas reeds daaraan dood is.
“Die eerste baba is op 9 Julie dood, een vroeg in Augustus, twee op 25 Augustus en nog een op 28 Augustus. Hulle was almal kwesbare en premature babas,” sê Bloom.
Nog twee babas het Klebsiella-longontsteking opgedoen, maar leef.
Dr. Jatin Canda, waarnemende hoof van die hospitaal, sê in die afgelope tien dae was daar geen sterftes nie en al 76 babas wat aan die infeksie blootgestel is, is in afsondering geplaas met toegewyde personeel wat hulle versorg.
Canda sê ook infeksiebeheermaatreëls is verskerp.
“Opnameafdelings is afgeskrop. Dit sal verseker dat die infeksie beheer word. Ons het ook die ondersteuning van die Nasionale Instituut vir Oordraagbare Siektes en die provinsiale uitbrekingspan. Die personeel is verder gevra om ’n deeglike bad met ontsmettingsmiddels daarin te neem.”
Volgens Bloom is nuwe kraam- en neonatale pasiënte na ander hospitale verwys.
“Dit is baie ontstellend dat soveel babas aan ’n voorkombare hospitaalverwante infeksie dood is. Hierdie hospitaal benodig nuwe leiers en al die kritieke poste moet gevul word sodat alle pasiënte gehalteversorging kry,” sê hy.
Bloom sê hy verwelkom die departement se besluit om Nomonde Mqhayi-Mbambo, hoofbeampte van die hospitaal, op spesiale verlof te plaas. Hy sê sy het na bewering “waarskuwings van die personeel geïgnoreer dat oorlading in die neonatale eenheid die risiko vir infeksie sou verhoog”.
Lesemang Matuka, woordvoerder van die departement, sê enigiemand is geregtig op verlof en wou nie ’n rede vir Mqhayi-Mbambo se verlof gee nie. Hy wou ook nie sê of die bron van die uitbreking al gevind is nie.
Meer oor: Oos-Rand | Babasterftes | Gesondheid
‘Borrelende, aangename’ bouer ter ruste ná longinfeksie
Man wat 300 kg weeg se toestand verswak